ምዕመናን ራሳቸውን ከቫይረሱ በመጠበቅና ሌሎችን በመርዳት በዓሉን እንዲያከብሩ ጥሪ ቀረበ
ሁሉም የክርስትና እምነት ተከታዮች ራሳቸውን ከኮሮና ቫይረስ በመጠበቅና የተቸገሩ ወገኖችን በመርዳት መጪውን የፋሲካ በዓል እንዲያከብሩ ከአዲስ ዘመን ጋር ቆይታ ያደረጉ የሃይማኖት አባቶች ጥሪ አቀረቡ። በኢትዮጵያ ኦርቶዶክስ ተዋህዶ ቤተክርስቲያን መብረ ፓትሪያሪክ መምህር ዳንኤል ሰይፈ ሚካኤል ከሁሉ በላይ ምዕመናኑ ስለበሽታው በቂ መረጃ ሊኖረው እንደሚገባና ራሱን በሚችለው አቅም ሁሉ ከበሽታው መጠበቅና ሌላውም በሽታው እንዳይዘው መጠበቅና ማሰብ እንደሚኖርበት ያስታወቁ ሲሆን፤ ለዚህም የሃይማኖት መመሪያዎችን ሊከተል እንደሚገባ አስታውቀዋል። መከራ በመጣ ጊዜ ሁሉ በዓላት የሚከበሩበት ሥረዓትና ወግ እንደሚለይ የጠቀሱት መምህሩ፤ ምዕመናኑ በሽታው በዓለም አቀፍ ደረጃ እያስከተለ ያለውን የሰዎች ሞት ከግምት ውስጥ በማስገባትና ባለመዘናጋት እንዲሁም ጥንቃቄ በማድረግ መጪውን የፋሲካ በዓል ማክበር እንደሚኖርበት አሳስበዋል።ጤንነትን መጠበቅ ትልቁ ሃይማኖታዊ ግዴታ ከመሆኑ አኳያም ምዕመናኑ የራሱንና የሌላውን ጤና በመጠበቅ በዓሉን የማክበር ሃላፊነት እንዳለበትም አሳስበዋል። ምዕመናኑ የራሱንና የሌላውን ጤንነት ከመጠበቅ በተጓዳኝ በዓሉን ሲያከብር የተቸገሩ ወገኖችንም በማሰብና በመርዳት ሊሆን እንደሚገባ የተናገሩት መመህሩ፤ በተለይ በዚህ ወቅት ምዕመናኑ በቅርብም ሆነ በሩቅ ለሚገኙ ወገኖቹ ትክክለኛ ወገን መሆኑን ማሳየት እንደሚገባው ገልፀዋል። በባሉ ወቅት ብቻ ሳይሆን ወገኖች እንዳይራቡ በየዕለቱ ዕረዳታውን አጠናክሮ መቀጠል እንደሚገባውም አስታውቀዋል። በኢትዮጵያ ካቶሊካዊት ቤተክርስቲያን የጳጳሳት ጉባኤ ዋና ፅህፈት ቤት ዋና ፀሐፊ አባ ተሾመ ፍቅሬ የኮሮና ቫይረስ በአብዛኛው ከሰው ወደ ሰው የሚተላለፈው በንክኪ ከመሆኑ አኳያ ምዕመናን ከቤታቸው ሆነው ከቤተሰቦቻው ጋር በመሆን፣ራሳቸውን በመጠበቅና መንፈሳዊ ፕሮግራሞችን በመከታተል ተስፋ ኖሯቸው በዓሉን እንዲያከብሩ መክረዋል። ምዕመናን በእምነት ተቋማት የሚያገኙትን ፀጋ በቤታቸውም ሆነው እንደሚያገኙ ዋና ፀሐፊው ጠቅሰው፤ ይህ አንዱና ዋነኛው በሽታውን ለመከላከል ከሚረዱ የጥንቃቄ መንገዶች ውስጥ አንዱ በመሆኑ በቤታቸው በመሆን ንክክኪ በሌለው መልኩና ሳይቀራረቡ ጸሎታቸውን ማካሄድ እንደሚገባቸውም አሳስበዋል። ምንም እንኳን ምዕመናኑ በእመነት ቦታ ተገኝቶ በዓሉን አለማክበሩ ቢያሳዝነውም የመጣው ወረርሽኝ እስኪያልፍና ለዋናው በዓል እስኪደርስ ድረስ በህክምና ባለሞያዎችና በመንገሥት የተላለፉ መመሪያዎችን ማከበርና የእምነት አባቶችን ምክር መስማት እንደሚገባውም አደራ ብለዋል። በቤታቸው ውስጥም ምዕመናኑ እጃቸውን መታጠባቸውንና ርቀታቸውን መጠበቃቸውን ባለመዘንጋት ከቤተሰቦቻቸው ጋር ብቻ በዓሉን እንዲያከብሩም አመልክተዋል።ከቤተሰባቸው ውስጥ ምን አልባት በቫይረሱ የተያዘ ሰው ቢያጋጥማቸው እንኳን ሳይነካኩ ለጤና ተቋማት ማሳወቅ እንዳለባቸውም ጠቁመዋል። ምዕመናኑ ራሱን ከበሽታው በመከላከል በዓሉን ከማክበር በዘለለ በተለይ በዚህ ጊዜ ለተቸገሩ ወገኖቹ በመቆም አስፈላጊውን ሁሉ ድጋፍ ማድረግ እንደሚጠበቅበትም ዋና ፀሐፊው መልዕክት አስተላልፈዋል። 
የአዲስ አበባ ሃይማኖት ተቋማት ጉባኤ ዋና ፀሐፊና የቃለ ህይወት ቤተክርስቲያን መጋቢ ታምራት አበጋዝ በበኩላቸው ምዕመናኑ በመገናኛ ብዙሃን የተጀመሩ ሃይማኖታዊ የጸሎት ፕሮግራሞችን በቤቱ ሆኖ መከታተል እንዳለበት የገለፁ ሲሆን፤ ጉዳዩ የመሞትና የመኖር በመሆኑ በተለይ የጤና ባለሞያዎች፣ የመንግሥትና የሃይማኖት አባቶች የሚሰጧቸውን ምክሮች በመስማት ተግበራዊ ማድረግ እንደሚገባ ጠቁመዋል። በዚህ ሳምንት መጨረሻ የሚከበረውን የፋሲካ በዓል በተመለከተም ህዝበ ክርስቲያኑ ከጤና ባለሞያዎች፣ ከመንግሥትና ከሃይማኖት አባቶች እስካሁን ሲነገሩ የነበሩ መመሪያዎችን ተግባረዊ ማድረግ እንደሚኖርባቸው ዋና ፀሐፊው ያስታወቁ ሲሆን፤ ይህንንም በተግባር ማረጋገጥ እንደሚጠበቅባቸው አመልክተዋል።በዚህ አጋጣሚ የእምነት ተቋማት በርካታ ቁሳቁሶችን አቅም ለሌላቸው ሰዎች እያበረከቱ የሚገኙ በመሆኑ ተግባሩ ተጠናክሮ ሊቀጥል እንደሚገባም ገልፀዋል። ከዚህ በዓል አከባበር ጋር በተያያዘ ምዕመናን መሐበራዊ ርቀትን ጠብቀው በተሰጠው መመሪያ መሠረት በጥንቃቄ በቤታቸው ሆነው የጸሎት መርሐ ግብሮችን እንዲያካሂዱና አቅም ሌላቸው ሰዎች ካላቸው ላይ የማካፈል ሥራ እንዲሠሩ ዋና ፀሐፊው አያይዘው ጠይቀዋል።አዲስ ዘመን ሚያዝያ 6/2012 አስናቀ ፀጋዬ